
	Παρουσίαση βιβλίου

«Κοινωνία Τζαζ!»
του Βασίλη Δημητριάδη
στο Σπίτι της Κύπρου

Το Σπίτι της Κύπρου και οι Εκδόσεις Liberty Press διοργανώνουν, την Πέμπτη 8 Φεβρουαρίου 2024 και ώρα 19:00, στο Σπίτι της Κύπρου (Ξενοφώντος 2Α, Σύνταγμα), την παρουσίαση του βιβλίου, «Κοινωνία Τζαζ!» του τέως Υφυπουργού Ναυτιλίας παρά τω Προέδρω της Κυπριακής Δημοκρατίας, Βασίλη Δημητριάδη.

«Ο Αλέξανδρος λατρεύει την τζαζ, τη μαγεία και τη μοναδικότητα της στιγμής που απορρέει από τον αυτοσχεδιασμό. Τι γίνεται, όμως, όταν ο αυτοσχεδιασμός εισχωρεί σε όλες τις εκφάνσεις της ζωής; Πόση, άραγε, δόση αλήθειας εμπεριέχει το απόφθεγμα του Γκέρσουιν; Τριάντα αληθινές ιστορίες – βιωματικές εμπειρίες - που ξεδιπλώνονται μυθιστορηματικά με βασικό ήρωα τον Αλέξανδρο, ο οποίος διαπιστώνει, καυτηριάζει και αναδεικνύει νοοτροπίες, αντιλήψεις, συμπεριφορές και παθογένειες της πολιτικής, της κοινωνίας, των ανθρώπινων σχέσεων. Στο επίκεντρο των δρώμενων η αγάπη για τη θάλασσα, τη ναυτιλία, την Κύπρο, την παγκοσμιότητα του ελληνισμού και τις Βρυξέλλες. Ευρωπαϊκός βορράς και νότος, κανόνες-αυτοσχεδιασμός, οργάνωση-χάος. Ένας άνθρωπος, μια ζωή, πολλά δίπολα. Πού βρίσκεται η αλήθεια, πού το νόημα; Σε κάποιον πόλο ή κάπου στη μέση; Και πώς καταφέρνει ένας άνθρωπος να ισορροπεί; Πώς το καταφέρνει μια χώρα; Ο Αλέξανδρος θα βρει τις απαντήσεις που γυρεύει, αλλά αυτό δεν αρκεί. Ένα ολόκληρο σύστημα γύρω του δέσμιο του εφησυχασμού και «εθισμένο» στη δύναμη της αδράνειας. Εκείνος, όμως, θα επιμείνει ως το τέλος. Ακόμα και αν δεν καταφέρει να αλλάξει το σύστημα, είναι αποφασισμένος να αφήσει πάνω σε κείνο το καλύτερο αποτύπωμά του. Ίσως, τελικά, αυτό να είναι το μέγιστο που μπορεί να κάνει κάποιος».

Για το βιβλίο θα μιλήσουν, η Σοφία Ζαχαράκη, Υπουργός Κοινωνικής Συνοχής και Οικογένειας, ο Ιωάννης Πλακιωτάκης, Α΄ Αντιπρόεδρος Βουλής των Ελλήνων, ο Σταύρος Αυγουστίδης, Πρέσβης Κυπριακής Δημοκρατίας, ο Σπύρος Γκούμας, Διευθύνων Σύμβουλος SQLearn και ο Διονύσης Πολίτης, Εκδότης Liberty Press.

Σύνδεσμος παρακολούθησης της εκδήλωσης:
https://diavlos.grnet.gr/room/1607?eventid=15567
---------------------------------------------------------

Ο Βασίλης Δημητριάδης γεννήθηκε στη Λεμεσό το 1972. Σπούδασε Οικονομικά στο Πανεπιστήμιο του Surrey του Ηνωμένου Βασιλείου και απέκτησε Μεταπτυχιακό στη Διοικητική Επιστήμη από το ίδιο Πανεπιστήμιο. Υπηρέτησε ως Υφυπουργός Ναυτιλίας παρά τω Προέδρω της Κυπριακής Δημοκρατίας από τις 10 Ιουλίου 2020 μέχρι τις 28 Φεβρουαρίου 2023. Στην μέχρι σήμερα 27χρονη επαγγελματική του σταδιοδρομία εργάστηκε στην Ευρωπαϊκή Επιτροπή ως Εθνικός Εμπειρογνώμονας, αρχικά σε θέματα αειφόρου ανάπτυξης του ναυτιλιακού τομέα και έπειτα ως συντονιστής της ναυτιλιακής πολιτικής της ΕΕ καθώς και των εξωτερικών σχέσεων της ΕΕ στον τομέα των θαλάσσιων μεταφορών. Διετέλεσε επίσης Σύμβουλος και Μέλος του Γραφείου της Ευρωπαίας Επιτρόπου Βασιλείου, αρμόδιας για θέματα Εκπαίδευσης, Πολιτισμού, Πολυγλωσσίας και Νεολαίας. Υπηρέτησε για χρόνια την Κυπριακή Δημόσια Υπηρεσία, αρχικά ως Λειτουργός Εμπορικής Ναυτιλίας. Στη συνέχεια, ως ο πρώτος Ναυτιλιακός Σύμβουλος της Κυπριακής Δημοκρατίας στην ΕΕ, εκπροσώπησε την Κύπρο στα θεσμικά Όργανα της ΕΕ σε θέματα Θαλάσσιων Μεταφορών και Ολοκληρωμένης Θαλάσσιας Πολιτικής. Έπειτα, ως Επικεφαλής του Κλιμακίου Ευρωπαϊκών Θεμάτων του Υπουργείου Μεταφορών Επικοινωνιών και Έργων συντόνιζε όλους τους τομείς που εμπίπτουν στην αρμοδιότητα του εν λόγω Υπουργείου κατά τη διάρκεια της πρώτης Κυπριακής Προεδρίας του Συμβουλίου της ΕΕ. Είχε ενεργό συμμετοχή στην προενταξιακή πορεία της Κύπρου στην ΕΕ καθώς και στις Τεχνικές Επιτροπές που είχαν συσταθεί για θέματα θαλάσσιων μεταφορών, στο πλαίσιο των διαπραγματεύσεων για συνολική διευθέτηση του κυπριακού προβλήματος. Διετέλεσε επίσης επιστημονικός συνεργάτης και εκπαιδευτής της Κυπριακής Ακαδημίας Δημόσιας Διοίκησης σε θέματα ΕΕ. Έχει δώσει πολυάριθμες διαλέξεις και συνεντεύξεις για θέματα ΕΕ και ναυτιλίας ιδιαίτερα σε ό,τι αφορά τη διαμόρφωση και εφαρμογή στρατηγικού σχεδιασμού και διαπραγματευτικών τακτικών σε σχέση με τη ναυτιλιακή πολιτική σε ευρωπαϊκό και εθνικό επίπεδο.

